**Norsk forening for fotobiologi og fotomedisin** – **NOFFOF** har påtatt seg et ansvar for å informere om fotobiologi og fotomedisin på et vitenskapelig eller popularisert nivå etter behov. NOFFOF skal arbeide for tverrfaglig kontakt og kan starte prosjekter på egen hånd.

Historie
--------

Opprettelsen av en norsk forening innen fotobiologi og fotomedisin ble først diskutert under et kurs i fotodermatologi i 1982 arrangert av Per Thune på Ullevål sykehus. Det ble snart opprettet en foreløpig styringsgruppe, og foreningens intensjon ble bekjentgjort i et brev til universitetene 22. april 1982. Styringsgruppa besto av: Inge Romslo, Per Thune, Terje Christensen, Gunnar Saxebøl, Anders Johnsson, Gunnar Volden og Sverre Sandberg. Johan Moan fungerte som sekretær. NOFFOF ble stiftet på et konstituerende møte ved Regionsykehuset i Trondheim, 9. mai 1983. Man diskuterte statutter, kontingent og valg.

Statutter
---------

Hovedinnholdet i statuttene er:

NOFFOF skal arbeide for tverrfaglig kontakt og kan starte prosjekter på egen hånd.
NOFFOF har påtatt seg et ansvar for å informere om fotobiologi og fotomedisin på et vitenskapelig eller popularisert nivå etter behov. Foreningen skal være åpen for alle som arbeider innen feltet, også for firmaer, men firmamedlemmer har ikke stemmerett.
Statuttene inneholder ellers regler for valg av styre og avholdelse av generalforsamling. I tillegg er det kommet statutter om reisestipend til yngre forskere (2007).

Etablering
----------

Det ble laget informasjonsmateriell om NOFFOF som ble sendt til alle læresteder og forskningsinstitusjoner som kunne ha potensielle interesserte. Offentlige myndigheter ble også gjort kjent med foreningens eksistens. Totalt fikk 140 instanser informasjon om NOFFOF, samtidig som styret tok kontakt med den internasjonale fotobiologiforeningen, AIP, for å komme i kontakt med andre mulige medlemmer i Norden.

I 1983/84 hadde foreningen 30 medlemmer. Medlemstallene har variert mye over tid og har stort sett ligget mellom 30 og 80. Det var ett møte pr. år de første årene. Møtene og andre aktiviteter er fremstilt i tabell.

Samarbeidsgruppa for UV-forskning
---------------------------------

Samarbeidsgruppa for UV-forskning ble stiftet etter initiativ fra Olav Hilmar Iversen og Wenche Marie Olsen 22. november 1989 og ble innlemmet som en del av NOFFOF 22. november 1991. Deretter holdt foreningen lenge to møter per år, ett UV-rettet og ett om generell fotobiologi. De siste årene har ett møte per år igjen blitt praksis. Et møte nummer to har kun vært aktuelt i de tilfeller hvor man har samarbeidet med andre institusjoner om et tema eller et undervisningsopplegg.

Arrangementer
-------------

Foreningen har vært aktiv innen kurs og opplæringstiltak, og flere av medlemmene har arbeidet med universitetskurs og etterutdanning i fotobiologi. Særlig har etterutdanningskurs i ikke-ioniserende stråling ved NTNU fungert som samlinger for NOFFOF-medlemmer på begge sider av kateteret. Flere av de faglige møtene og årsmøtene har vært lagt samtidig med videreutdanningskursene i Trondheim.

Det største arrangementet NOFFOF har stått bak, er den niende europeiske fotobiologikongress på Lillehammer i 2001. Planleggingen av et internasjonalt arrangement i regi av NOFFOF startet allerede i 1990 da NOFFOF la fram forslag på styremøtet i AIP om å legge den tolvte kongressen i AIP i 1994 til Lillehammer. Planene ble lagt tilside dengang, og neste forsøk på å gjøre en innsats internasjonalt skjedde noen år senere da NOFFOF ble forespurt av ESP (European Society for Photobiology) om å arrangere kongress i 1997. Denne forespørselen førte heller ikke frem, men under ESP-kongressen i 1997 (Stresa, Italia) ble det stiftet en kongressgruppe med tanke på arrangement i 2001. NOFFOFs planer ble godtatt, og foreningen ble utropt som lokal arrangør på ESPs generalforsamling i Granada i 1999. All informasjon om kongressen finnes på. 

I 2002 arrangerte NOFFOF en nordisk workshop om UV i samarbeid med ESP og Statens strålevern. Man har også hatt fellesarrangementer med andre ideelle foreninger, som for eksempel et symposium i 1998 sammen med Norsk Fjellmedisinske Forum.

Claude Rimingtons minnepris
---------------------------

Claude Rimington var en engelsk professor med familietilknytning til Norge. Han var en pionér i fotobiologi, bla med en rekke tidlige arbeider rundt porfyriner og fotosensibilisering av husdyr. Etter at han var blitt pensjonist, flyttet han til Norge. Rimington ble kontaktet av Radiumhospitalet i 1983, og gjenopptok sitt forskningsarbeid der som pensjonist. Han ble utropt som æresmedlem av foreningen i 1984. Claude Rimington døde 9. august 1993, og NOFFOF underskrev kondolanseprotokollen ved en seremoni i The University Church of Christ the King i London. Samtidig ble familien tilskrevet om beslutningen om å opprette en minnepris som skulle gå til fotobiologer eller fotomedisinere med tilknytning til Norge. Prisen skulle bestå av en gave av varig verdi og et diplom. Den har senere blitt delt ut til ti forskere som har gjort seg bemerket innen fagfeltet. Se tabellen for en oversikt.

Internasjonale tilknytninger
----------------------------

NOFFOF er medlem av AIP (nå International Union of Photobiology (IUPB)) siden 1985, og flere av foreningens medlemmer sto bak initiativet om å danne ESP (stiftet i Grenoble 1986). Ulike medlemmer har vært med i styrer og råd, spesielt i europeisk sammenheng, og ellers ved etableringen av internasjonale møter om fotostabilitet av legemidler. Kristian Berg var i tiden 2007 – 2009 leder av ESP. Han har vært NOFFOF-medlem siden 1989 og styremedlem i flere år.

Dagens styre
------------

Leder: Pål Kristian Selbo, nestleder: Lise Lyngsnes Randeberg, sekretær: Lill Tove Nilsen og kasserer Ellen Bruzell. Styremedlemmer: Terje Christensen, Krister Gjestvang Grønlien og Kristian Berg. 

| År | Årsmøte avholdt i: | Mottaker av Rimingtons minnepris | Andre arrangementer og hendelser i tillegg til det kombinert årsmøtet/fotobiologimøtet |
| --- | --- | --- | --- |
| 1982 |  |  | Forhåndsdiskusjon i Oslo |
| 1983 |  |  | Stiftelsesmøte i Trondheim |
| 1984 | Tromsø |  |  |
| 1985 | Østerås |  | Meldt inn i AIP |
| 1986 | Bergen |  |  |
| 1987 | Trondheim |  |  |
| 1988 | Oslo |  |  |
| 1989 | Oslo |  |  |
| 1990 | Bergen |  | Første "NOFFOF-nytt". Møte i samarbeidsgruppa for UV-forskning |
| 1991 | Oslo |  |  |
| 1992 | Trondheim |  | UV-møte |
| 1993 | Østerås |  | UV-møte |
| 1994 | Kjeller |  |  |
| 1995 | Ås | Berit Kjeldstad |  |
| 1996 | Trondheim | Johan Moan og Per Thune | UV-møte |
| 1997 | Oslo |  |  |
| 1998 | Rud |  | Fellesmøte med Norsk Fjellmedisinske Forum |
| 1999 | Oslo | Arne Flåøyen | UV-møte |
| 2000 | Oslo | Kristian Berg |  |
| 2001 |  | Terje Christensen | ESP-kongress i Lillehammer |
| 2002 | Trondheim | Hanne Hjorth Tønnesen | Nordic Workshop on UV |
| 2003 | Oslo |  |  |
| 2004 | Oslo | Lars O. Svaasand |  |
| 2005 | Trondheim | Anders Johnsson | UV-møte |
| 2006 | Oslo | Lars O. Björn |  |
| 2007 | Trondheim |  |  |
| 2008 | Oslo |  |  |
| 2009 | Østerås |  |  |
| 2010 | Trondheim |  |  |
| 2011 | Oslo | Ellen Bruzell |  |
| 2012 | Oslo |  |  |
| 2013 | Trondheim | Pål Kristian Selbo |  |
| 2014 | Oslo | Lise Lyngsnes Randeberg |  |
| 2015 | Oslo |  | Nytt æresmedlem: Prof. Lars Olof Björn |

Eksterne lenker
---------------

* International Union of Photobiology (IUPB)
* European Society for Photobiology (ESP)
* ESP-kongressen Lillehammer 2001
* Norsk Fjellmedisinsk Selskap